-Մինչև իմ նշանակումը տնտեսավարողների հետ բացարձակապես ոչ մի աշխատանք չի տարվել, մարդիկ օրենսդրական դաշտից հեռու լինելով որ լեզվով ուզեցել՝ այդ լեզվով էլ գովազդ կամ ցուցանակ են տեղադրել: Նրանց անիրազեկության պատճառով հատկապես մայրաքաղաք Երևանը լցվել էր օտարագիր գրվածքներով: Տեսչություն իրականացնողի իրավունքով մենք սկսեցինք ուսումնասիրել այդ ոլորտը և տնտեսավարողներին ներկայացնել մեր առաջարկներն ու դիտողությունները: Ովքեր դրանք շրջանցում են և սխալը չեն ուղղում`գործը ներկայացնում ենք առաջին ատյանի դատարան: Մեզ հաջողվել է գոնե մասամբ բարեփոխել գովազդի լեզուն և հայերենացնել հրապարակային գրվածքները: Մեր առաջնահերթ քայլերից մեկն էլ հայերենի տերմինաբանական և ուղղագրական տեղեկատու հրատարակելն էր, որում ներառել ենք նաև լեզվին առնչվող օրենսդրական մի շարք դրույթներ: Մեր մասնագետները հետևում են մամուլի ու եթերի լեզվին և ամփոփագրեր ու հորդորակներ ուղարկում համապատասխան հասցեներով: Ցավոք, ոչ բոլոր լրատվամիջոցներն են սխալները շտկում, մի հեռուստատեսության ղեկավար, օրինակ, մեր ծրարները երբեք չի բացում, ասելով` ինչ եք ընկել հետևներիցս, գնացեք ուրիշներին խորհուրդներ տվեք: